આવા વાઈબ્રન્ટ સીટીનાં હોલિવુડ એરિયામા ચકો અને ચકી કરીને એક હેપી કપલ રહેતું હતુ. બંને નોકરી કરતાં હતાં. ચકો સોફટવેર કંપનીમાં પ્રોગ્રામર હતો અને ચકી કોલ્સેંટરમાં નોકરી કરતી હતી. એમનાં સુખની બધાને ઇર્ષ્યા આવતી હતી. ચકી ઘણી કોઓપરેટીવ હતી અને ઘરનાં નાના મોટા બધાં કામમાં એ ચકાને મદદ કરતી હતી. ચકી કોલ સેન્ટરની નોકરીમાં બોલી બોલીને થાકી જાય એટલે ઘેર આવ્યાં પછી એ ખાસ બોલતી નહોતી. ઘણી વખત તો દિવસો સુધી ચકાને ચકીનો અવાજ પણ સાંભળવા ન મળે તેમ પણ બનતું હતું. એવાં સમયે ચકો કોલ સેન્ટર પર ફોન કરી ગ્રાહક તરીકે એની સાથે વાત કરી લેતો હતો. વાત પૂરી થાય ત્યારે ‘હું આપની બીજી શું સેવા કરી શકું?’ એ સાંભળવું ચકાને ખુબ ગમતું હતું.